Document ID: 32011R0228
Publication Date: 2011-03-07

Title and Content:
KOMISIJAS REGULA (ES) Nr. 228/2011
(2011. gada 7. marts)
par Eiropas Parlamenta un Padomes Regulas (EK) Nr. 1222/2009 grozījumiem attiecībā uz C1 klases riepu slapja ceļa saķeres testēšanas metodi
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 25. novembra Regulu (EK) Nr. 1222/2009 par riepu marķēšanu attiecībā uz degvielas patēriņa efektivitāti un citiem būtiskiem parametriem (1) un jo īpaši tās 11. panta c) punktu,
tā kā:
(1)
Saskaņā ar Regulas (EK) Nr. 1222/2009 I pielikuma B daļu C1 klases riepām indekss, kas raksturo saķeri ar slapju ceļu, jānosaka pēc ANO Eiropas Ekonomikas komisijas (ANO/EEK) Noteikumiem Nr. 117 un to turpmākiem grozījumiem. Tomēr nozares pārstāvji, pamatojoties uz ANO/EEK Noteikumu Nr. 117 5. pielikumu, ir izstrādājuši tādu modificētu testēšanas metodi saķeres noteikšanai ar slapju ceļu, kas ievērojami uzlabo testēšanas rezultātu pareizību.
(2)
Testēšanas rezultātu pareizība ir svarīgs faktors riepu saķeres klases noteikšanai ar slapju ceļu. Tā nodrošina dažādu piegādātāju ražoto riepu taisnīgu salīdzinājumu. Turklāt testēšanas rezultātu pareizība izslēdz iespējas riepu klasificēt vairākās klasēs un samazina iespējas, ka tirgus uzraudzības iestāžu iegūtie testēšanas rezultāti varētu atšķirties no ražotāju deklarētajiem testēšanas rezultātiem tikai izmantojamās testēšanas metodes nenoteiktības dēļ.
(3)
Tāpēc, lai uzlabotu riepu testēšanas rezultātu pareizību, ir jāpilnveido testēšanas metode riepu saķeres noteikšanai ar slapju ceļu.
(4)
Tāpēc attiecīgi jāgroza Regula (EK) Nr. 1222/2009.
(5)
Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 1222/2009 13. pantu izveidotā komiteja,
IR PIEŅĒMUSI ŠO REGULU.
1. pants
Regulas (EK) Nr. 1222/2009 grozījums
Regulu (EK) Nr. 1222/2009 groza šādi.
1.
I pielikuma B daļā pirmo teikumu aizstāj ar šādu teikumu:
“C1 klases riepām klasi, kas raksturo saķeri ar slapju ceļu, nosaka pēc slapja ceļa saķeres indeksa (G), izmantojot turpmāk tabulā norādīto skalu no “A” līdz “G”, un to mēra saskaņā ar V pielikumu.”
2.
Šīs regulas pielikuma tekstu pievieno kā V pielikumu.
2. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Saskaņā ar Līgumiem šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 7. martā

Classification:
Level 1 Categories: 100158
100147
100154
100160
Level 2 Categories: 100269
100261
100237
100196
Level 3 Categories: 87
4418
3641
2494
1362
3632
All Categories: 2430
4047
5481
6361
867
893